Haruomi Hosono

Si Haruomi Hosono (Hapon: 細野 晴臣[a], Hepburn: Hosono Haruomi; namundag kan Hulyo 9, 1947), minsan inaapod na Harry Hosono, sarong Hapon na musikero, parakanta, parasurat nin kanta asin prodyuser nin plaka. Siya pigkokonsidera na saro sa pinaka-impluwensyal na musikero sa historya kan musikang pop kan Hapon, na pigbibisto sa pagbilog kan tanog kan pop kan Hapon sa laog nin mga dekada siring man an musikang pop sa luwas kan Hapon. Siya man an nagtao nin inspirasyon sa mga genre arog kan city pop asin Shibuya-kei, asin bilang lider kan Yellow Magic Orchestra, nagkontribwir sa pag'uswag asin pag'enot kan kadakol na mga elektronikong genre.                                                                                                 

An makoapo kan nakaligtas sa Titanic na si Masabumi Hosono, si Haruomi nagpoon kan saiyang karera sa psychedelic rock band na Apryl Fool, bago nakamit an pagmidbid sa nasyonal asin internasyonal, bilang sarong kagmukna kan mga bandang Happy End asin Yellow Magic Orchestra.   Si Hosono nagpaluwas man nin kadakol na solo album na nagkokobre nin manlaen-laen na estilo, kabali an mga soundtrack nin pelikula asin manlaen-laen na elektronikong ambient album. Siring man sa pagrekord kan saiyang sadiring musika, si Hosono nakagibo nin dakulang trabaho sa produksyon para sa ibang mga artista arog ni Miharu Koshi, Sheena asin an Roketts, Sandii &amp; the Sunsetz, Chisato Moritaka asin Seiko Matsuda . Kan 2003, si Hosono pigranggo kan HMV sa numero 44 sa saindang listahan kan mga nangengenot na 100 na pop acts kan Hapon sa gabos na panahon. 

 Toltolan